Mette Bock (LA), 2013-05-31:
Tak for det.
Jeg synes, den er vigtig, og at den er spændende, og den er også udtryk for, at vi måske er ved at få brudt nogle tabuer, der har været om, hvad et frit marked kan gøre, i forhold til hvad en udviklingspolitik i virkeligheden er for noget.
Det er også spændende, fordi den debat rammer lige ind midt i et grænsefelt imellem handelspolitik, udenrigspolitik og udviklingspolitik.
Og da havde vi jo allerede sidste år en stor diskussion, i forbindelse med at vi vedtog den rettighedsbaserede udviklingspolitik: Hvad er vigtigst – handel eller rettigheder?
Der er for os at se i Liberal Alliance igen meget, meget lang vej, til vi får en global frihandel.
Spørgsmålet er, om vi overhovedet nogen sinde når dertil, men det betyder jo ikke, at man selv skal tage små skridt i den retning.
Og det er jo ganske rigtigt, som ministeren sagde i sin indledning, at der er sket ændringer i løbet af de sidste år.
For det første ved vi, at kriser fører til mere protektionisme.
For det andet er der sket en forskydning i den globale økonomi, hvor vækstcentrene flytter sig.
Og for det tredje har vi kunnet konstatere nogle sammenbrud, bl.a. i WTO-forhandlingerne, og Doharunden kører nu her på 11., 12. år.
Liberal Alliance er imod protektionisme, vi er imod generel erhvervsstøtte, også landbrugsstøtte, og vi er for frihandel.
Der er fremsat et forslag til vedtagelse i forbindelse med debatten.
Desværre fik Liberal Alliance først præsenteret det i går som et hop på eller lad være-forslag, og det synes jeg er rigtig ærgerligt, for vi ville egentlig gerne have været med, og jeg tror måske godt, at vi kunne have fået enderne til at nå sammen.
Og den opmærksomme lytter vil, når jeg nu læser det op, bemærke, at den eneste pind, som er ude, er den pind, som handler om, at handelspolitikken skal fremme bæredygtig udvikling og miljø- og klimavenlig handelsliberalisering.
Det handler simpelt hen om, at jeg synes, at man skal køre de to spor hver for sig, for hvis man pålægger vores internationale organisationer at køre de to spor sammen, så er det, at disse organisationer ikke kommer ud af stedet, og det handler om at komme ud af stedet.
Og derfor synes vi, det er rigtig godt, at regeringen nu forsøger at stille sig i spidsen for en aktiv handelspolitik på det internationale område, men vi synes som sagt, at de to spor skal køre hver for sig, fordi vi ellers risikerer ikke at komme ud af stedet.
Så jeg vil gerne fremsætte følgende forslag til vedtagelse:
Forslag til vedtagelse
»Folketinget opfordrer regeringen til at placere Danmark blandt ledende kræfter internationalt i arbejdet for liberalisering af verdenshandlen og at modvirke protektionisme.
Fremme af fri og fair international handel skal komme hele verdensøkonomien – ikke mindst de fattigste lande – til gode.
Folketinget opfordrer regeringen til at arbejde for: - at engagere sig maksimalt i EU's bilaterale frihandelsforhandlinger for at varetage danske politiske og kommercielle interesser, - at sikre større markedsadgang og afvikle handelsbarrierer for danske virksomheder på eksportmarkederne, - at styrke WTO og det multilaterale handelssystem som et værn imod protektionisme samt - at sikre resultater i forhandlingerne af Doha-udviklingsrunden, som også er fordelagtige for de mindst udviklede lande, - at Danmark i forhold til udviklingslandene anlægger en sammenhængende tilgang til handel og udvikling til gavn for både fattigdomsreduktion i udviklingslande samt for Danmark.«